RMLคอนโดใหม่ชัดเจนมากขึ้นแนะถือราคาพื้นฐานเป็น 1.85 บ.
RMLคอนโดใหม่ชัดเจนมากขึ้นล่าสุดซื้อที่ดินทำคอนโดที่อโศกแล้วพื้นที่ 1 ไร่เศษ ในมูลค่าขายมากกว่า 2.5 พันล้านบาท สูงประมาณ 28 ชั้น ขายไตรมาส4/58 ก่อสร้าง 2 ปี เพื่อเสริมรายได้ปี 60 ไม่ให้ขาดหายไป คงคำแนะนำ ถือ ราคาพื้นฐานเป็น 1.85 บาท ข้อดีคือ ซื้อขายที่ P/E ต่ำ ปี 58 เป็น 5.4 เท่า แต่คาดว่ากำไรปีนี้และปีหน้าจะลดลง 9% และ 38% ตามลำดับ อีกทั้งบริษัทจะจัดสรร RML-W4 ให้ฟรี
27 พ.ค. 2558

บล.ดีบีเอสฯระบุในบทวิเคราะห์วันนี้(27 พ.ค.) ว่า บริษัท ไรมอน แลนด์ จำกัด (มหาชน) หรือ RML  มีปัญหาคือ ขาดโครงการใหม่มาให้รายได้ เพราะในช่วง 2-3 ปีที่ผ่านมา ไม่ได้มีการขึ้นโครงการคอนโดขนาดใหญ่ที่จะมาให้รายได้ในช่วงปี 59 และ 60 มีเพียงแต่โครงการคอนโดเดิมๆ ที่ทยอยก่อสร้างแล้วเสร็จและให้รายได้เข้ามา นั่นคือในช่วงปี 56 เป็น The River และปี 57 คือ 185 ราชดำริ ส่วนปลายปี 58 และ 59 จะมีสองโครงการทยอยแล้วเสร็จคือ UNIXX ที่พัทยาใต้ และ Loft เอกมัย ตามลำดับ
ยอดขายรอโอน (Backlog) ทยอยลดต่ำลง ล่าสุดปลายมี.ค.58 เป็น 8.7 พันล้านบาท ซึ่งประกอบด้วย 185 เป็น 30% UNIXX 23% Zire 22% Loft 21% และ The River 4% ขณะที่อัตรากำไรขั้นต้นของ Zire นั้นต่ำกว่า 185 และ The River เป็นประมาณ 30-35% เมื่อต้องมามีส่วนเป็นรายได้ปีนี้มาก จึงดึงให้อัตรากำไรขั้นต้นปีนี้และปีหน้าลดลงเป็น 38% และ 35.7% ตามลำดับ เทียบกับปี 57 ที่สูงเป็น 41.5%
ปิดช่องโหว่รายได้ปี 60 ขึ้นคอนโดใหม่ คือ The Loft อโศก โดยซื้อที่ดินทำคอนโดที่อโศกแล้วพื้นที่ 1 ไร่ 255 ตารางวา ในราคาที่สูง เพื่อพัฒนาเป็นคอนโดเพื่อขายในมูลค่าขายมากกว่า 2.5 พันล้านบาท สูงประมาณ 28 ชั้น เริ่มเปิดขายไตรมาส4/58 และใช้เวลาก่อสร้างประมาณ 2 ปี เพื่อที่จะพร้อมโอนกรรมสิทธิ์ได้ทันในช่วงปลายปี 60 ภาพลักษ์เป็นคอนโดระดับสูง แต่ไม่เท่า 185 ราชดำริ ส่วนความเสี่ยงคือ จะสามารถโอนทันในปี 60 ได้หรือไม่ เพราะเป็นช่วงปลายปี
มีแนวโน้มว่ารายได้และกำไรปี 59 จะลดลงมาก โครงการที่จะให้รายได้หลักตาม Backlog คือ UNIXX และ Loft เอกมัย ซึ่งจะเริ่มให้รายได้ช่วงปลายปี 59 เพราะจะก่อสร้างเสร็จในช่วงเวลานั้น ส่วนรายได้อีกส่วนหนึ่งจะมาจากการขายและโอนทันในปี 59 ซึ่งปลายมี.ค.58 เหลือขายในมูลค่า 6.5 พันล้านบาท เราคาดว่ารายได้ปี 59 และกำไรสุทธิจะลดลงในอัตรา 26% และ 38% เทียบเทียบช่วงเดียวกันของปีก่อนตามลำดับ
ทางเดียวคือ ขึ้นโครงการแนวราบปีนี้หรือปีหน้า เพื่อให้สามารถมารับรู้รายได้ทันในงวดปี 59 ปัจจุบันบริษัทกำลังพยายามหาซื้อที่ดินในทำเลที่เหมาะสมอยู่ แต่ยังไม่สรุปว่าเป็นที่ใด แม้ว่าจะมีการเปิดขายโครงการทาวน์โฮมคือ Mews ในช่วงไตรมาส2/58 ที่ผ่านมา แต่ขนาดโครงการเล็ก มีเพียง 9 ยูนิต มูลค่าขายประมาณ 670 ล้านบาท
มีโอกาสที่อัตรากำไรขั้นต้นไตรมาสถัดๆมาจะลดลงอีก หลังกำไร ไตรมาส1/58 ลดลง 14%เทียบช่วงเดียวกันของปีก่อนหรือคิดเป็นสัดส่วน 28% จากประมาณการตลอดปีนี้ คาดว่าอัตรากำไรขั้นต้นไตรมาสถัดๆมาจะต่ำลงไปอีก เพราะโครงการ Zire ที่มีอัตรากำไรขั้นต้นที่ไม่สูงจะมีสัดส่วนรายได้ที่มากขึ้น เมื่อเทียบกับ 185 ที่มีอัตรากำไรขั้นต้นมาก
คงคำแนะนำ ถือ ราคาพื้นฐานเป็น 1.85 บาท ข้อดีคือ ซื้อขายที่ P/E ต่ำ ปี 58 เป็น 5.4 เท่า แต่คาดว่ากำไรปีนี้และปีหน้าจะลดลง 9% และ 38% ตามลำดับ กำหนดราคาพื้นฐานไว้ที่ 1.85 บาท ซึ่งประเมินด้วย P/E ปี 58 ที่ 6 เท่า ราคาปิดมีส่วนเพิ่มอีก 10% ถือว่าอยู่ในเกณฑ์พอใช้ อีกทั้งบริษัทจะจัดสรร RML-W4 ให้ไม่คิดมูลค่า ที่อัตราส่วน 4 หุ้นต่อ 1 วอร์แรนท์ อายุ 3 ปี ราคาใช้สิทธิ์ 1.97 บาท ซึ่งสูงกว่าราคาหุ้นปัจจุบันอยู่ 17% ขึ้น XW วันที่ 5 มิ.ย.58 แต่เรายังไม่ใส่ไว้ในประมาณการ เพราะราคาใช้สิทธิ์สูงกว่าราคาหุ้นปัจจุบันมาก